b'\n_START_ARTICLE_\nMattias Kolstrup\n_START_SECTION_\nHistorie\n_START_PARAGRAPH_\nMattias Kolstrup blev f\xc3\xb8dt i 1988 i Skive. Han kommer fra en musikalsk familie, og har spillet klaver siden sit niende \xc3\xa5r. Han er den yngste af tre br\xc3\xb8dre. Johann Kolstrup er musiker, mens Jeppe Kolstrup er filminstrukt\xc3\xb8r.  _NEWLINE_Skivehus Skole var der hvor Mattias gik i folkeskole i \xc3\xa5rene 1994-2003, mens han tog 9. klasse p\xc3\xa5 Mellerup Efterskoles musiklinje, og 10. klasse blev afsluttet p\xc3\xa5 Klejtrup Musikefterskole i sommeren 2005. Han dimitterede med studentereksamen fra Skive Gymnasium og HF i 2008. Da han gik i 2.G. var Mattias sammen med resten af D\xc3\xban\xc3\xa9 p\xc3\xa5 en omfattende Europaturn\xc3\xa9, som opf\xc3\xb8lgning p\xc3\xa5 bandets succes med debutpladen We Are In There You Are Out Here. _NEWLINE_Efter endt skolegang flyttede Mattias sammen med resten af medlemmerne i D\xc3\xban\xc3\xa9 til K\xc3\xb8benhavn, for at v\xc3\xa6re t\xc3\xa6ttere p\xc3\xa5 det musiske milj\xc3\xb8 i hovedstaden. I juli 2009 blev teltp\xc3\xa6lene atter rykket op, da hele bandet flyttede til Berlin. I efter\xc3\xa5ret 2013 var han stadigv\xc3\xa6k bosat i den tyske hovedstad, hvor ogs\xc3\xa5 bandets seneste album Wild Hearts blev indspillet i 2012. Mattias flyttede tilbage til K\xc3\xb8benhavn i 2014._NEWLINE_I august 2018 meddelte D\xc3\xban\xc3\xa9 live i Go\xe2\x80\x99 Morgen Danmark, at de var g\xc3\xa5et i opl\xc3\xb8sning._NEWLINE_Mattias Kolstrup er kendt for sine energiske og udadvendte sceneoptr\xc3\xa6dener, og er af flere omgange blevet sammenlignet med Iggy Pop og Mick Jagger._NEWLINE_Selvom han med D\xc3\xban\xc3\xa9 har spillet koncerter i det meste af verden, er der specielt \xc3\xa9n oplevelse han n\xc3\xa6vner. I juni 2012 udtalte Mattias Kolstrup til Eurowoman at \xc3\xa9n af hans bedste oplevelser p\xc3\xa5 scenen var, da han med D\xc3\xban\xc3\xa9 i sommeren 2010 spillede p\xc3\xa5 en udsolgt Pl\xc3\xa6nen i Tivoli i K\xc3\xb8benhavn, hvor bandet var eneste navn p\xc3\xa5 plakaten.'